Ilumetsa kraatrid (Aaloe, 1979) asuvad Lõuna-Eestis Ilumetsas, Tartu-Petseri raudteel oleva jaama lähistel. Esmakordselt mainis neid A. Luha 1938. aastal geoloogilise kaardistamise käigus, kuid meteoriitse päritolu väljapakkumine au jääb Ago Aaloele (1979). Viiest Ilumetsa ümbruses avastatud kraatrisarnasest lohust kindlasti kaks on meteoriitse päritoluga. Suurema, Põrguhaua  läbimõõt on 75 - 80 m ja sügavus kuni 12,5 m. Seda ümbritseb 1 - 4.5 m kõrgune ja jalamilt 20 - 30 m laiune ringvall. Devoni liivakivid kraatripõhja all on purustatud kuni 30 m sügavuseni. Kuni 2,5 m paksuse turbakihi õietolmu ja 14C analüüs andsid kraatri vanuseks umbes 6 000 aastat (Liiva jt, 1979).  Sügavhaud jääb eelmisest 900 m lõuna poole ja on 50 m läbimõõdus ning 4,5 m sügav ja ümbritsetud 0,5 - 1,5 m kõrguse ringvalliga. Kraatrialune purustustsoon ulatub selles kuni 20 m sügavuseni Devoni  liivakividesse. Meteoriitset ainest ei ole Ilumetsa kraatritest küll leitud, kuid meteoriiditekkelisteks loetakse neid struktuursetel kaalutlustel, sest sarnanevad plahvatustekkelistele kraatrile.